So, dis woman and har man deh and relationship a gwaan good. One a di ways dem link is fi she go ova him yaad go stay. Dis one time di dawg say him madda sick bad and him haffi go visit har inna di other state weh she live. Him woman undastand, and dem arrange fi she sleep ova him yaad di night before him fly out fi him madda. So said so done, and next mawning di dawg push out fi di airport, and she lef fi go pon har work.

Di woman drive fi Uber, a taxi service. When she deh pon di job, she get a call fi pick a passenger, who was a woman. She pick up di passenger and di two a dem start reason. Di passenger explain dat she was excited cause she jus fly een fi visit har man. Di passenger start gi har directions to har man house, while di two a dem deh deh a discuss relationships, etc.

Passenger excited

Afta a while di driver start notice say di passenger a direct har to the complex weh har man live. She neva too pree nuttin at dat point. But lo and behold, di passenger carry har right weh har man live! Then she see har man car at di house, which it shouldn't be, cause him did drive it out fi lef it a airport on him way to visit him mumma. Then shock and stress tek har when she see har man happily roll out fi greet di passenger as him woman, and di passenger excited fi see har man! Same time di man see say a him fuss woman a drive di Uber. Him woman move to him fi beat out him nastiniss and him run to claat! Den unuh nuh know say di passenger bright enough say she a defend di man and immediately move to di driver! Waaaaiiiieeee! Hell and powda house bruk weh out deh! Fight! Di driver pap har claat! Beat dung!

Of all di taxi dem him bunna gyal coulda tek, she go tek di one weh him woman drive. Then di woman end up a drive and deliver har mate/bunna gyal/sidechick to har man. What a piece a embarrassment! Noooo sah! Massa God ... if yuh nuh busy.